ஓமலூர் சட்டசபை தொகுதி இந்தியா சுதந்திரம் அடைந்த பின்னர் 1952-ம் ஆண்டு முதல் சட்டசபை தேர்தலை சந்தித்தது. அதன்பின்னர் நடந்த தொகுதி சீரமைப்பில் ஓமலூர் தொகுதி தாரமங்கலம் சட்டசபை தொகுதியாக மாறியது. ஓமலூர் சட்டசபை தொகுதியில், ஓமலூர் ஊராட்சி ஒன்றியத்தில் மொத்தம் உள்ள 33 பஞ்சாயத்துகளில் 24 பஞ்சாயத்துகளும், காடையாம்பட்டி ஊராட்சி ஒன்றியத்தில் உள்ள 17 பஞ்சாயத்துகளும், தாரமங்கலம் ஊராட்சி ஒன்றியத்தில் 7 பஞ்சாயத்துகளும் உள்ளடக்கியதாகும். ஓமலூர் தொகுதி மக்கள் பெரும்பாலும் விவசாயத்தை நம்பியே உள்ளனர். மேலும் விசைத்தறி, கைத்தறி, வெல்லம் தயாரித்தல், செங்கல் சூளை, மண்பாண்டம் தயாரித்தல் போன்ற சிறு தொழில்களும் உள்ளன.